Onteiening: Openbare verhore in Limpopo en Noord-Kaap gehouFoto: Magda Ehlers/Pexels.com Die ad hoc-komitee oor die verandering van art. 25 van die Grondwet om onteiening sonder vergoeding te vergemaklik het Vrydag sy program vir openbare verhore vir Limpopo en die Noord-Kaap gefinaliseer. Die komitee sal volgende week verhore in twee groepe hervat vir die oorblywende provinsies. Die afvaardiging van Groep A sal met sy openbare verhore in Limpopo begin en die afvaardiging van Groep B sal met sy openbare verhore in die Noord-Kaap begin. Die verhore is geskeduleer vir 22 – 25 Oktober 2020. Dr. Mathole Motshekga, voorsitter van die komitee, het gewys op die belangrikheid om die proses so vinnig as moontlik af te handel en gesê die komitee hanteer ŉ “sensitiewe saak wat vrede en maatskaplike kohesie moet bevorder”. Die komitee het besluit om ŉ addisionele distrik by sy program in Noord-Kaap te voeg om die groot dele van die Noord-Kaap te dek en seker te maak dat soveel as moontlik mense die geleentheid kry om hul insette te lewer. Die program is hier beskikbaar: https://tinyurl.com/yxafdylc